b'\n_START_ARTICLE_\nLu\xc5\xa1trek\n_START_SECTION_\nOpis\n_START_PARAGRAPH_\nLu\xc5\xa1trek je 1 do 2 metra visoka rastlina z votlim, vzdol\xc5\xbeno \xc5\xbelebi\xc4\x8dastim steblom in mo\xc4\x8dno, razvejano korenino. Ob dnu stebla ima rastlina venec do 70 cm dolgih ter do 60 cm \xc5\xa1irokih pernato deljenih listov, ki so name\xc5\xa1\xc4\x8deni na dolgih pecljih. Proti vrhu postajajo listi \xc4\x8dedalje manj deljeni in so na vrhu razvejanega stebla razdeljeni le \xc5\xa1e na tri suli\xc4\x8daste listke._NEWLINE_Lu\xc5\xa1trekovi cvetovi so kobulasti, sestavljeni pa so iz 8 do 15 vejic. Rastlina cveti julija in avgusta, barva drobnih cvetov pa je rumena.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nLu\xc5\xa1trek se kot za\xc4\x8dimbna in zdravilna rastlina goji po vrtovih, njegovo seme pa se zlahka raz\xc5\xa1iri. Kot za\xc4\x8dimba se uporabljajo lu\xc5\xa1trekovi listi, ki imajo vonj, ki v hrani spominja na meso. Najve\xc4\x8d se uporablja kot za\xc4\x8dimba k zelenjavnim juham._NEWLINE_Kot zdravilo se uporablja eteri\xc4\x8dno olje, ki se ga pridobiva iz korenin. Olje v koreninah odganja vetrove ter vpliva na pove\xc4\x8dano odvajanje vode. Pomaga tudi pri izka\xc5\xa1ljevanju.'